b'\n_START_ARTICLE_\nGlostrup-ranet\n_START_PARAGRAPH_\nGlostrup-ranet var et ran natt til 1. april 2008, der seks-syv maskerte menn trengte seg inn hos verdih\xc3\xa5ndteringsselskapet Loomis i Glostrup og stakk av med 62 millioner danske kroner (tilsvarende 67 millioner norske kr). Ranet er det st\xc3\xb8rste som har funnet sted i Danmark.\n_START_SECTION_\nBakgrunn\n_START_PARAGRAPH_\nLoomis Danmark i Glostrup utenfor K\xc3\xb8benhavn er et selskap som er ansvarlig for opptelling av omsetningen til en rekke forretninger f\xc3\xb8r det sendes videre til bank. Loomis Danmark er en del av det sverigebaserte Group4-konsernet, som har spesialisert seg i h\xc3\xa5ndtering og transport av penger og andre verdier for detaljhandel og finanssektoren.\n_START_SECTION_\nForl\xc3\xb8pet\n_START_PARAGRAPH_\nKlokken 3.35 natt til tirsdag 1. april mottok politiet en overfallsalarm fra pengetransportfirmaet Loomis i Glostrup. Seks til syv menn var ankommet i tre m\xc3\xb8rke Audi-lignende stasjonsvogner. En kranbil ble brukt til \xc3\xa5 bryte seg inn i omr\xc3\xa5det._NEWLINE_Ranerne var maskerte, og de var bev\xc3\xa6pnede med rifler og maskingev\xc3\xa6r. De kom seg inn ved \xc3\xa5 velte veggen inn til firmaets underetasje med en teleskoplesser._NEWLINE_Uten noen form for samtale mellom ranerne fylte de hurtig flere sekker med kontanter og forsvant kort etter i de bilene med utenlandske nummerplater.\n_START_SECTION_\nFlukten\n_START_PARAGRAPH_\nF\xc3\xb8r ranerne forlot stedet, etterlot de flere spanske ryttere p\xc3\xa5 veiene omkring pengesentralen, slik at de f\xc3\xb8rste fire av politiets biler som ankom stedet punkterte. Under flukten mistet ranerne flere av sekkene med kontanter. Det ble p\xc3\xa5 dette tidspunkt opplyst at de var stukket avg\xc3\xa5rde med omkring 30 millioner danske kroner, selv om det reelle bel\xc3\xb8pet var over dobbelt s\xc3\xa5 stort. Ranerne etterlot seg ogs\xc3\xa5 cirka fem kilo sprengstoff, som befant seg i en kasse p\xc3\xa5 cirka 30 ganger 50 centimeter. Dette lammet tog-trafikken i timene etterp\xc3\xa5. Det ble ogs\xc3\xa5 funnet sprengstoff i en av fluktbilene. Ranerne tente ogs\xc3\xa5 fyr p\xc3\xa5 en moped i forkant av ranet, trolig for \xc3\xa5 avlede opmmerksomheten.\n_START_SECTION_\nEtterforsking\n_START_PARAGRAPH_\nEn politiinspekt\xc3\xb8r som uttalte seg sa \xc2\xabN\xc3\xa5r man sammenholder dette med maskeringen, bev\xc3\xa6pningen, innbruddet gjennom muren og spikersabotasjen m\xc3\xa5 vi konkludere med at det er snakk om sv\xc3\xa6rt profesjonelle ranere\xc2\xbb. Politiet opplyste ogs\xc3\xa5 etterhvert at de trodde at ranerne m\xc3\xa5tte ha f\xc3\xa5tt hjelp fra noen som kjente forholdene i verdisentralen Loomis fra innsiden._NEWLINE_En stor dansk politistyrke p\xc3\xa5 50 politifolk, ble satt p\xc3\xa5 saken etter rekordranet. Det ble ogs\xc3\xa5 opprettet et samarbeid og koordinering med det svensk politiet, da en fikk mistanke om at det var en direkte sammenheng mellom Glostrup-ranet og to nylige ran i Sverige - ranet mot postterminalen i G\xc3\xb6teborg 22. januar og mot Handelsbanken i Malm\xc3\xb6 6. mars. Dansk politi jobbet tidlig etter en teori om at ranerne kan ha kommet fra nabolandet.'